Komission tiedonanto neuvostolle ja Euroopan parlamentille - Jalankulkijoiden turvallisuus: Euroopan autoteollisuuden sitoumus

1. Johdanto

Komissio keskusteli 21 päivänä joulukuuta 2000 mahdollisuudesta suojella jalankulkijoita ja muita tielläliikkujia törmäyksessä ajoneuvon kanssa saatavilta vammoilta käyttämällä autoteollisuuden antamaa turvallisuussitoumusta.

Komissio päätti 21 päivänä joulukuuta 2000 hyväksymässään tiedonannossa ryhtyä neuvotteluihin Euroopan autonvalmistajien liiton ACEAn (European Automobile Manufacturers Association) kanssa sellaisen sitoumuksen aikaansaamiseksi, joka täyttäisi asiaa koskevat komission tavoitteet. Samanaikaisesti komissio sopi myös neuvottelujen aloittamisesta Japanin ja Korean autonvalmistajien liittojen (JAMA ja KAMA) kanssa. Lisäksi komissio päätti jatkaa asiaa koskevan direktiiviehdotuksen valmistelua siltä varalta, että teollisuus ei pystyisi tarjoamaan riittävää sitoumusta. Päätös siitä, hyväksytäänkö teollisuuden tekemä sitoumus vai ehdotetaanko asiasta direktiiviä, oli tarkoitus tehdä vuoden 2001 puoliväliin mennessä.

Asiasta pidettiin 6 päivänä helmikuuta 2001 julkinen kuuleminen, jossa kaikilla asiasta kiinnostuneilla osapuolilla, kuten jäsenvaltioilla sekä Euroopan parlamentin edustajilla, oli mahdollisuus ilmaista mielipiteensä toimenpiteistä jalankulkijoiden turvallisuuden lisäämiseksi neuvotellun teollisuussitoumuksen tai lainsäädännön puolesta. Lisäksi jalankulkijoiden turvallisuutta on käsitelty moottoriajoneuvoja käsittelevässä komission työryhmässä, jossa sidosryhmät ovat edustettuina.

Saatuaan Euroopan autoteollisuuden kanssa käydyt neuvottelut myönteiseen päätökseen ja Japanin ja Korean autoteollisuuden kanssa samanaikaisesti käytävät neuvottelut valmiiksi, komissio aikoo ensiksi antaa tilannetietoa Euroopan parlamentille ja neuvostolle ja sen jälkeen hyväksyä suosituksen, jonka se antaa edellä mainituille teollisuusliitoille.

Tässä tiedonannossa esitetään komission arvio sitoumuksen ehdoista.

2. Teollisuussitoumus

Komission 21 päivänä joulukuuta 2000 antaman tiedonannon seurauksena komissio on käynyt neuvotteluja ACEAn kanssa sekä keskustelee parhaillaan JAMAn ja KAMAn kanssa.

ACEAn sitoumuksen (tämän tiedonannon liitteenä) mallina on käytetty ACEAn, JAMAn ja KAMAn tekemää sitoumusta henkilöautojen hiilidioksidipäästöistä ja se sisältää seuraavat asiat:

1) Teollisuus sitoutuu täyttämään ensimmäisinä passiivisina turvallisuustoimenpiteinä komission yhteisen tutkimuskeskuksen suositukset siten, että kaikki uudet ajoneuvotyypit täyttävät vaatimukset 1 päivästä heinäkuuta 2005 lähtien, 80 prosenttia kaikista uusista ajoneuvoista 1 päivästä heinäkuuta 2010 lähtien, 90 prosenttia vuonna 2011 ja loput 10 prosenttia vuoden 2012 loppuun mennessä.

2) Teollisuus sitoutuu varustamaan kaikki uudet ajoneuvot jarrujen lukkiutumisen estojärjestelmällä (ABS) vuonna 2003 sekä huomiovaloilla (Daytime Running Lights, DRL) vuonna 2002.

3) Jäykkiä karjapuskureita ei asenneta uusiin autoihin vuodesta 2002 lähtien.

4) Teollisuus tukee e-Europe -toimintasuunnitelman tavoitteita ja hyväksyy tieto- ja viestintäteknisten komponenttien lisäämisen tärkeyden aktiivisen turvallisuuden parantamisessa (sitoumuksen liitteenä ohjeellinen luettelo) sekä sitoutuu asentamaan asteittain lisää aktiivisia turvallisuusvarusteita kaikkiin uusiin moottoriajoneuvoihin.

5) Euroopan ajoneuvojen turvallisuuden parantamista käsittelevän komitean (European Enhanced Safety Vehicle Committee (EEVC)) jalankulkijoiden turvallisuutta koskevien tavoitteiden täyttäminen kaikkien ajoneuvotyyppien osalta vuonna 2010 ja kaikkien uusien ajoneuvojen osalta asteittain vuodesta 2012 lähtien ja viimeistään vuoden 2014 loppuun mennessä EEVC:n teknisten määräysten ja muiden vähintään saman suojan takaavien toimenpiteiden avulla, jollei toteutettavuusarviosta muuta johdu. Arvion tekee komission perustama seurantakomitea 1 päivään heinäkuuta 2004 mennessä ja siihen osallistuvat myös teollisuuden edustajat. Arvio perustuu riippumattomien elinten tutkimustuloksiin ja se sisältää myös EEVC:n asettamien vaatimusten noudattamismääräajan niille ajoneuvoille, jotka poikkeustapauksissa eivät pysty täyttämään EEVC:n vaatimuksia säädettyihin määräaikoihin mennessä.

Raportit vaatimusten noudattamisesta, teknisestä edistymisestä ja suunnittelusta toimitetaan seurantakomitealle. Teknisten vaatimusten noudattamisen todentamisesta vastaavat riippumattomat tekniset yksiköt.

Lisäksi sitoumus sisältää useita yleisiä säännöksiä, erityisesti seuraavat:

- Kansainvälinen yhdenmukaistaminen: autoteollisuus tukee kansainvälistä yhdenmukaistamista jalankulkijoiden turvallisuuden alalla Yhdistyneiden kansakuntien Euroopan talouskomission maailmanlaajuisten teknisten sääntöjen vahvistamisesta vuonna 1998 tekemän sopimuksen puitteissa.

- EY:n kilpailusääntöjen noudattaminen: sitoumus pannaan täytäntöön EY:n kilpailusääntöjä noudattaen. Sikäli kuin sitoumuksessa olisi tiettyjä kilpailunrajoituksia, komissiolle voitaisiin toimittaa siitä virallinen ilmoitus edellyttäen, että sovellettavissa EY:n kilpailusäännöissä on varattu tällainen mahdollisuus.

3. Komission suositus

Lisävarmistukseksi sille, että ACEA noudattaa sitoumustaan, komissio tekee suosituksessaan selväksi, että se harkitsee sääntelytoimenpiteitä, jos ACEA ei noudata sitoumustaan.

4. Sitoumuksen arviointi

Komissio sopi joulukuussa 2000 seuraavista asioista, jotka autoteollisuuden edustajien tekemän jalankulkijoiden turvallisuutta koskevan sitoumuksen on täytettävä:

- Sitoumuksen avulla olisi saatava riittävästi hyötyä tieliikenteen turvallisuuden parantumisesta ja sen avulla olisi voitava täyttää sellaiset vaatimukset, jotka ovat lähellä EEVC:n ehdottamia vaatimuksia.

- Sitoumus olisi viimeisteltävä vuoden 2001 kesäkuuhun mennessä.

- Sitoumuksen olisi sisällettävä riittävät tarkastustoimenpiteet, joiden avulla sitoumuksen noudattamista voidaan seurata.

- Sitoumuksessa olisi otettava huomioon ympäristösopimuksista vuonna 1996 annettu tiedonanto.

- Sitoumuksen takana olisi oltava riittävä määrä autoteollisuuden edustajia.

Komissio on arvioinut ACEAn sitoumuksen edellä mainittujen seikkojen kannalta seuraavasti:

1) Tieliikenteen turvallisuudessa saavutettu hyöty

ACEA on suostunut täyttämään vaatimuksen jalankulkijoiden turvallisuuden korkeasta tasosta täyttämällä EEVC:n vaatimukset tai ottamalla käyttöön toimenpiteet, jotka antavat vähintään vastaavan suojan vuonna 2010. Ensimmäisenä askeleena tähän suuntaan autoteollisuus on suostunut täyttämään 19 päivänä joulukuuta 2000 annetussa yhteisön tutkimuskeskuksen raportissa ehdotetut vaatimukset 1 päivästä heinäkuuta 2005 lähtien. Lisäksi autoteollisuus on suostunut kolmeen lisäaloitteeseen, jotka osaltaan edistävät jalankulkijoiden ja yleensä tieliikenteen turvallisuutta: kaikkiin uusiin moottoriajoneuvoihin asennetaan jarrujen lukkiutumisen estojärjestelmä (ABS) vuonna 2003 ja huomiovalot (DRL) vuonna 2002, eivätkä autonvalmistajat myy enää vuodesta 2002 lähtien jäykkiä karjapuskureita.

2) Voimaantulo

Sitoumuksen mukaan teollisuus täyttää jalankulkijoiden turvallisuutta koskevan ensimmäisen merkittävän toimenpidepaketin 1 päivään heinäkuuta 2005 mennessä, mutta tärkeä turvallisuutta koskeva lisätoimenpidepaketti otetaan käyttöön jo 2002--2004 (ks. edellä oleva kohta).

3) Seurantaa koskevat säännökset

Teollisuus on suostunut seuraamaan vuosittain, miten sitoumuksen tavoitteiden täyttämisessä on edistytty, tutkimus ja kehitys mukaan luettuina, sekä miten vaatimuksia on noudatettu. Seurannasta vastaa komission perustama seurantakomitea, ja seurantaan osallistuu autoteollisuuden edustajia. Seuranta tapahtuu riippumattomien teknisten yksiköiden suorittamien testien tulosten perusteella.

Komissio määrittelee seurantamenettelyn käytännön toteutustavan seuraavien periaatteiden mukaisesti:

- seurantakomiteaa johtaa komissio

- komissio pyytää tarpeen mukaan seurantakomiteaan asiantuntijoita autoteollisuuden esittämien raporttien teknistä arviointia varten.

- jos seurantakomiteassa ei päästä konsensukseen, komissio voi vapaasti käyttää komission yksiköiden tekemiä arvioita laatiessaan raporttiaan Euroopan parlamentille ja neuvostolle.

4) Vuonna 1996 annettu ympäristösopimuksia koskeva komission tiedonanto

Sitoumuksessa noudatetaan vuoden 1996 tiedonannossa yksilöityjä kriteerejä, erityisesti:

- Kuuleminen: asianosaisia on kuultu 6 päivänä helmikuuta 2001 pidetyssä kuulemistilaisuudessa sekä jäsenvaltioiden ministeriöiden, eräiden Euroopan parlamentin jäsenten ja keskeisten valtioista riippumattomien järjestöjen (ETSC) tiedotustilaisuuksissa. Euroopan parlamentin ja neuvoston virallinen kuuleminen toteutetaan tällä tiedonannolla.

- Määrälliset tavoitteet: sitoumus sisältää numeroin ilmaistuja määrällisiä tavoitteita teknisten vaatimusten ja testien osalta.

- Tulosten seuranta: noudattamista seurataan vuosittain (ks. edellinen jakso).

- Tulosten riippumaton tarkastus: noudattamisen todentaa ulkopuolisen osapuolen tekninen yksikkö (ks. edellinen jakso).

- Tiedottaminen ja avoimuus: sitoumus julkaistaan tämän tiedonannon liitteenä.

Tämä tiedonanto ei estä soveltamasta vapaaehtoisia sopimuksia, joita komissio saattaa tulevaisuudessa tehdä.

5) Autoteollisuuden osallistuminen

ACEAn tekemä sitoumus koskee yli 80 prosenttia yhteisön henkilöautojen ja kevyiden hyötyajoneuvojen markkinoista. Sen jälkeen, kun JAMA ja KAMA ovat mahdollisesti yhtäaikaa allekirjoittaneet sitoumukset, sitoumus koskee käytännössä kaikkia yhteisössä myytäviä alle 2,5 tonnin hyötyajoneuvoja ja henkilöautoja.

5. Seuraavat toimet

Jos komissio päättää hyväksyä ACEAn sitoumuksen, kaksi tärkeää aloitetta olisi toteutettava seuraavien 18 kuukauden aikana sitoumuksen täytäntöönpanemiseksi:

- seurantakomitean, johon pyydetään autoteollisuuden edustajia, perustaminen, sen kokoonpanosta päättäminen ja työjärjestyksen laatiminen

- riippumattomien teknisten yksiköiden, jotka pystyvät vastaamaan sitoumuksessa mainituista testeistä, valitseminen yhdessä teollisuuden edustajien kanssa.

Komissio raportoisi säännöllisesti Euroopan parlamentille ja neuvostolle sitoumuksen täytäntöönpanosta.

6. Päätelmät

Komission mielestä ACEAn tekemä sitoumus vastaa 21 päivänä joulukuuta 2000 annetussa tiedonannossa asetettua toimeksiantoa. Sitoumus vaikuttaisi ratkaisevasti ja asteittain EU:n tieturvallisuutta koskeviin yhteisön prioriteetteihin.

Komissio haluaa kuitenkin kuulla Euroopan parlamenttia ja neuvostoa ACEAn sitoumuksen sisällöstä ja komission tässä tiedonannossa antamasta sitoumuksen arvioinnista, jotta ne voivat ilmaista mielipiteensä asiasta ennen kuin komissio päättää sitoumuksen hyväksymisestä. Komissio siirtää sen vuoksi viimeistään joulukuulle 2001 päätöksen siitä, hyväksyykö se sitoumuksen antamalla autoteollisuudelle asiaa koskevan suosituksen vai ehdottamalla sitoumuksen sisältöön perustuvaa direktiiviä, joko kehysdirektiivinä tai tavanomaisena direktiivinä. Sillä välin komissio jatkaa lainsäädäntöluonnoksen valmistelua.

LIITE Jalankulkijoiden ja pyöräilijöiden turvallisuutta koskeva ACEAn sitoumus

Liite saatavana vain englannin kielellä.